Document ID: /roh_data/filtered/fineweb-2-filterrobots_roh.jsonl.gz/13255

Cun agid da diversas autras interpresas han las scolaras ed ils scolars decis da far cosmetica, enstagl da be vender l'ieli. Quatter differents products datti en il sortiment e gia passa 1'500 products ha Corecosmetics pudì vender ed il feedback è per gronda part fitg positiv.
Realisar il project na saja betg stà uschè simpel sco quai ch'ils scolars avevan cartì. Fundar ina firma saja stà in process cumplitgà. Betg mo la fundaziun, mabain er la collavuraziun en in team da sis persunas. I haja dà divers conflicts, vi da quels sajan els però creschids.
Il project da fundar ina firma en scola è part dal rom principal economia e dretg, ch'ils scolars han tschernì. Quest project fa part da l'occurenza YES (Young Enterprise Switzerland).
Sche Corecosmetics vegn er ad exister suenter in onn n'è anc betg cler. Sco emprim vulan las scolaras ed ils scolars da l'EMS Schiers far la matura. Il giavisch per cuntinuar è dentant ferm.